Document ID: 31982D0204

ΑΠΟΦΑΣΗ ΤΗΣ ΕΠΙΤΡΟΠΗΣ της 4ης Δεκεμβρίου 1981 περί διαδικασίας εφαρμογής του άρθρου 86 της συνθήκης ΕΟΚ (IV/29.971 - Καταστατικό GEMA) (Το κείμενο στη γερμανική γλώσσα είναι το μόνο αυθεντικό)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 86,
τον κανονισμό αριθ. 17 του Συμβουλίου της 6ης Φεβρουαρίου 1962(1), και ιδίως το άρθρο 2,
την αίτηση αρνητικής πιστοποιήσεως που υπέβαλε στις 9 Νοεμβρίου 1979 η Gesellschaft fuer musikalische Auffuehrungs- und mechanische Vervielfaeltigungsrechte (GEMA), (εταιρεία διαχειρίσεως δικαιωμάτων μουσικής ερμηνείας και μηχανικής αναπαραγωγής), με έδρα το Βερολίνο, σχετικά με την τροποποίηση του καταστατικού της, όπως αυτό ίσχυε τον Σεπτέμβριο του 1980,
τη δημοσίευση της περιλήψεως της κοινοποιήσεως, σύμφωνα με το άρθρο 19 παράγραφος 3 του κανονισμού αριθ. 17, στην Επίσημη Εφημερίδα των Ευρωπαϊκών Κοινοτήτων αριθ. C 46 της 5ης Μαρτίου 1981,
τη γνώμη που διατύπωσε, στις 10 Νοεμβρίου 1981, η Συμβουλευτική Επιτροπή Συμπράξεων και Δεσποζουσών Θέσεων, βάσει του άρθρου 10 του κανονισμού αριθ. 17,
Εκτιμώντας τα ακόλουθα πραγματικά και νομικά περιστατικά:
ΤΑ ΠΡΑΓΜΑΤΙΚΑ ΠΕΡΙΣΤΑΤΙΚΑ
I. Οι δραστηριότητες της GEMA
1. Αντικείμενο και ιδιότητα των μελών
(1) Η Gesellschaft fuer musikalische Auffuehrungs- und mechanische Vervielfaeltigungsrechte (καλούμενη στο εξής "GEMA"), με έδρα το Βερολίνο, αποτελεί οικονομικό οργανισμό ο οποίος διέπεται από το γερμανικό δίκαιο και έχει σαν αντικείμενο να προστατεύει τους δημιουργούς έργων και να διασφαλίζει τα δικαιώματά τους. Η GEMA διαχειρίζεται κατ' εξουσιοδότηση που της παρέχεται από τα μέλη της ή από τρίτους (καλούμενους στο εξής "δικαιούχοι"), τα δικαιώματα πνευματικής ιδιοκτησίας που συνδέονται με τα μουσικά και κινηματογραφικά έργα. Τα δικαιώματα παραχωρούνται με ειδική σύμβαση (τη "σύμβαση παραχωρήσεως" του δικαιώματος), που καθορίζει την έκταση των παραχωρουμένων δικαιωμάτων και τη φύση της διασφαλίσεως. Η παραχώρηση των δικαιωμάτων περιορίζεται σε περίοδο μεταξύ τριών και έξι ετών και σε ορισμένες κατηγορίες εκμεταλλεύσεως, όπως το δικαίωμα να αναπαράγεται, να τίθεται σε κυκλοφορία και να ερμηνεύεται ή να παρουσιάζεται στο κοινό το σχετικό έργο.
(2) Το δικαίωμα που παραχωρείται στην GEMA είναι αποκλειστικό. Κατά τη διάρκεια της συμβάσεως η GEMA έχει το δικαίωμα να επιτρέπει, ιδίω ονόματι, παραστάσεις, ραδιοφωνικές και τηλεοπτικές εκπομπές ή άλλου είδους εκμεταλλεύσεις ενός έργου, να επιτηρεί την εκμετάλλευση, να εισπράττει τα δικαιώματα (royalties) που συμφωνήθηκαν με τους χρησιμοποιούντες τα έργα, να απαγορεύει την εκμετάλλευση και να κάνει χρήση των δικαιωμάτων επ' ονόματί της με οποιονδήποτε άλλο τρόπο.
(3) Σύμφωνα με την έννοια της συμβάσεως παραχωρήσεως, δικαιούχοι μπορεί να είναι μόνο οι συνθέτες, οι στιχουργοί και οι εκδότες μουσικών έργων.
(4) Οι εκδότες μουσικών έργων βρίσκονται σε ιδιαίτερη θέση σε σχέση με τους στιχουργούς και τους συνθέτες, εφόσον δεν είναι δημιουργοί μουσικών έργων- όμως, με βάση τα δικαιώματα εκμεταλλεύσεως που τους παραχωρούνται από τους δημιουργούς μουσικών έργων, αναπαράγουν και θέτουν σε κυκλοφορία μουσικά έργα. Επομένως, όσον αφορά τα έργα, οι εκδότες πληρούν το ρόλο του διαμεσολαβητή και είναι δυνατόν τα συμφέροντά τους να αντιτίθενται στα συμφέροντα των συνθετών και στιχουργών. Στην πράξη, αυτή η σύγκρουση συμφερόντων αποβαίνει σε βάρος των δημιουργών, που βρίσκονται σε ασθενέστερη οικονομική θέση.
(5) Το ρεπερτόριο που διαχειρίζεται η GEMA δεν περιλαμβάνει μόνο έργα των δικαιούχων. Στην Ομοσπονδιακή Δημοκρατία της Γερμανίας, η GEMA διαχειρίζεται επίσης το ρεπερτόριο των μελών αλλοδαπών εταιρειών εκμεταλλεύσεως. Κατ' αυτό τον τρόπο μπορεί να προσφέρει στην Ομοσπονδιακή Δημοκρατία ένα σχεδόν παγκόσμιο μουσικό ρεπερτόριο.
2. Διασφάλιση δικαιωμάτων έναντι των χρησιμοποιούντων τα έργα
(6) Προκειμένου να διασφαλίσει τα δικαιώματα που της παραχωρήθηκαν, η GEMA συνάπτει συμβάσεις εκμεταλλεύσεως με τους χρησιμοποιούντες τα έργα (κυρίως ραδιοφωνικές επιχειρήσεις και επιχειρήσεις τηλεοράσεως, με κατασκευαστές φορέων καταγραφής ήχου, θέατρα, ορχήστρες, δισκοθήκες κλπ.)- με τις συμβάσεις αυτές επιτρέπει την ανάληψη της συμφωνηθείσας μορφής εκμεταλλεύσεως του έργου (ραδιοφωνική εκπομπή, παράσταση, αναπαραγωγή με οπτικά ή ακουστικά μέσα, κλπ.), με αντάλλαγμα την καταβολή δικαιώματος.
(7) Σύμφωνα με το άρθρο 11 του γερμανικού νόμου περί της προστασίας των δικαιωμάτων πνευματικής ιδιοκτησίας και των συγγενών δικαιωμάτων (καλουμένου στο εξής "Wahrnehmungsgesetz"), η GEMA υποχρεούται να παράσχει δικαιώματα εκμταλλεύσεως σε οποιονδήποτε τα ζητήσει. Στις σχέσεις της με τους χρησιμοποιούντες τα έργα, η GEMA δεν έχει το δικαίωμα, χωρίς αντικειμενικούς λόγους, να αποκλίνει των τιμών που χρεώνει. Μόνο σε περιπτώσεις γενικών συμβάσεων με ομάδες εκμεταλλευομένων τα έργα (π.χ. εταιρείες εκμεταλλεύσεως δισκοθηκών), μπορεί η GEMA να συμφωνήσει εκπτώσεις επί των τιμών που χρεώνει.
(8) Ο τρόπος υπολογισμού των δικαιωμάτων που πρέπει να καταβάλλουν οι χρησιμοποιούντες ποικίλλει ανάλογα με τη μορφή της εκμεταλλεύσεως.
(9) Η αμοιβή καθορίζεται κατ' αποκοπή στην περίπτωση δικαιωμάτων παραστάσεως ή εκπομπής, δηλαδή του δικαιώματος να ακουστεί κάποιο μουσικό έργο από το κοινό είτε μέσω προσωπικής εκτελέσεως είτε μέσω τεχνικών εγκαταστάσεων, όπως οθόνες, ηχεία κλπ. (δικαίωμα παραστάσεως) ή του δικαιώματος εκπομπής έργου στο κοινό, για παράδειγμα μέσω του ραδιοφώνου ή της τηλεοράσεως (δικαιώματα εκπομπής). Το είδος της μουσικής (κλασική, ελαφρά, μουσική χορού) ή το ποιά ακριβώς έργα παρουσιάζονται ή εκπέμπονται δεν έχει σημασία για τον καθορισμό του ύψους των δικαιωμάτων. Μόνο ο τρόπος (παράσταση, ραδιοφωνική ή τηλεοπτική εκπομπή κλπ.) και η διάρκεια της χρήσεως λαμβάνονται υπόψη.
(10) Στην περίπτωση των δικαιωμάτων μηχανικής αναπαραγωγής, δηλαδή του δικαιώματος να ηχογραφηθεί κάποιο μουσικό κομμάτι σε φορέα καταγραφής ήχου και να αναπαραχθεί οποιοσδήποτε αριθμός αντιτύπων αυτών των ηχογραφήσεων, το ύψος των δικαιωμάτων υπολογίζεται κατ' αρχήν ανάλογα με τον αριθμό των κατασκευασθέντων και πωληθέντων αντιτύπων. Ο κατασκευαστής δεν καταβάλλει στην GEMA δικαιώματα για ηχογραφήσεις (δίσκους, ταινίες μαγνητοφώνου κλπ.) που δεν πουλήθηκαν.
3. Διανομή των εισπραχθέντων δικαιωμάτων στους δικαιούχους
(11) Μετά την αφαίρεση των εξόδων της και άλλων πιθανών επιβαρύνσεων, η GEMA διανέμει τα δικαιώματα που έχουν εισπραχθεί κάθε έτος στους δικαιούχους. Όσον αφορά τα δικαιώματα παραστάσεως και εκπομπής, η βάση που χρησιμοποιείται για τον υπολογισμό των ποσών που θα καταβληθούν από την GEMA στους δημιουργούς μουσικών έργων και τους εκδότες τους είναι το είδος της μουσικής (κλασική, ελαφρά, μουσική χορού), ο αριθμός των παραστάσεων (συχνότητα παραστάσεων) και η διάρκεια των εκπομπών των διαφόρων έργων. Όσο συχνότερες είναι οι παραστάσεις ή όσο μακρότερες οι εκπομπές, τόσο μεγαλύτερο είναι το ποσό που καταβάλλεται στο δικαιούχο. Για το σκοπό αυτό η GEMA καθορίζει και γνωστοποιεί, όσο ακριβέστερα μπορεί, πόσες φορές και για πόσο χρόνο έχουν παρουσιαστεί και εκτελεστεί τα ατομικά έργα κάθε δικαιούχου.
(12) Ο υπολογισμός του ποσού που θα διανεμηθεί στον κάθε δημιουργό ή εκδότη για δικαιώματα μηχανικής αναπαραγωγής γίνεται με βάση τα έσοδα των πωλήσεων.
(13) Η GEMA πιστεύει ότι η συχνότητα των παραστάσεων, ο χρόνος της εκτελέσεως και τα έσοδα από τις πωλήσεις παρέχουν ορθά κριτήρια για τη διανομή των δικαιωμάτων που εισπράχθηκαν. Με τον τρόπο αυτό το κοινό είναι εκείνο που αποφασίζει τελικά τα δικαιώματα που καταβάλλονται για κάθε συγκεκριμένο έργο σε μακροχρόνια βάση.
(14) Η GEMA ενεργεί κατά τον ίδιο τρόπο με τον οποίο ενεργεί και για τα δικά της μέλη, προκειμένου να υπολογίσει τα δικαιώματα των έργων μελών ξένων εταιρειών εκμεταλλεύσεως και μεταβιβάζει το σχετικό ποσό στην ξένη εταιρεία για να πληρωθούν τα μέλη της. Από την πλευρά της, η GEMA δέχεται την καταβολή των δικαιωμάτων από τις ξένες εταιρείες για τη χρήση των έργων των μελών της GEMA, σύμφωνα με τη μέθοδο υπολογισμού που εφαρμόζει η ξένη εταιρεία στα μέλη της.
4. Εσωτερική οργάνωση της GEMA
(15) Τα κύρια χαρακτηριστικά της εσωτερικής οργανώσεως της GEMA και η διαδικασία που ακολουθείται για τον υπολογισμό και τη διανομή των δικαιωμάτων που εισπράττονται (έσοδα της GEMA) καθορίζονται στο καταστατικό της και στο πρόγραμμα διανομής.
(16) Το καταστατικό ορίζει την επωνυμία της GEMA, την έδρα, το αντικείμενο, τη φύση της παρεχόμενης διασφαλίσεως, τα δικαιώματα και τις υποχρεώσεις των οργάνων διοικήσεώς της (συνέλευση των μελών, εποπτικό συμβούλιο, διοικητικό συμβούλιο) και προβλέπει τη δημιουργία διαιτητικού οργάνου για διαφορές ανάμεσα στη GEMA και στα μέλη της.
(17) Αυτό το διαιτητικό όργανο έχει δικαιοδοσία κυρίως για τις διαφορές που αφορούν την ερμηνεία του καταστατικού και του προγράμματος διανομής και για τη νομιμότητα των αποφάσεων της GEMA ή άλλων μέτρων, που λαμβάνονται κυρίως από το διοικητικό της συμβούλιο. Το διαιτητικό όργανο αποτελείται από πρόεδρο και τέσσερις διαιτητές, που ορίζονται ισομερώς από τα δύο μέρη. Οι διαιτητές αυτοί δεν πρέπει να είναι μέλη ούτε του διοικητικού συμβουλίου ούτε του εποπτικού συμβουλίου της GEMA και δεν πρέπει να βρίσκονται σε σχέση οικονομικής εξαρτήσεως από την GEMA. Ο προσφεύγων μπορεί να απευθυνθεί στα τακτικά δικαστήρια αντί να προσφύγει στο διαιτητικό όργανο.
(18) Τα έσοδα της GEMA διανέμονται σύμφωνα με το πρόγραμμα διανομής που αναφέρεται ανωτέρω (σημεία 11 έως 14), τα βασικά χαρακτηριστικά του οποίου αποτελούν μέρος του καταστατικού.
II. Νομικός έλεγχος της GEMA
(19) Στην Ομοσπονδιακή Δημοκρατία της Γερμανίας, η GEMA είναι η μόνη εταιρεία εκμεταλλεύσεως που διαχειρίζεται τα δικαιώματα πνευματικής ιδιοκτησίας στη μουσική. Με αυτή την ιδιότητά της οι δραστηριότητές της ελέγχονται από το γερμανικό γραφείο διπλωμάτων ευρεσιτεχνίας (Patentamt). Αυτό μπορεί, μετά από συμφωνία με το ομοσπονδιακό γραφείο συμπράξεων (Bundeskartellamt), σε περίπτωση που η GEMA δεν εκτελεί τις υποχρεώσεις της, να αποσύρει την άδειά του να συνεχίσει η GEMA τις εργασίες της. Σύμφωνα με το άρθρο 102 (α) του γερμανικού Gesetz gegen Wettbewerbsbeschraenkungen (GWB) (νόμου κατά των περιορισμών του ανταγωνισμού), οι διατάξεις του, που αφορούν συμφωνίες ή αποφάσεις συμπράξεων, δεν εφαρμόζονται στις εταιρείες εκμεταλλεύσεως και, επομένως, ούτε στην GEMA, εφόσον αυτές οι συμφωνίες και αποφάσεις όπως στη συγκεκριμένη περίπτωση έχουν κοινοποιηθεί στο Patentamt. Όταν εταιρεία εκμεταλλεύσεως εκμεταλλεύεται καταχρηστικά τη θέση της στην αγορά, το Bundeskartellamt μπορεί να λάβει μέτρα και να απαγορεύσει μέτρα της GEMA, καθώς και να κηρύξει άκυρες συμφωνίες και αποφάσεις (έλεγχος καταχρηστικής εκμεταλλεύσεως).
III. Τροποποίηση του καταστατικού
1. Το κείμενο της τροποποιήσεως
(20) Η GEMA έχει υποβάλει αίτηση για αρνητική πιστοποίηση και, επικουρικώς, για εξαίρεση μιας πρόσθετης διατάξεως στο καταστατικό της, που έχει ως εξής:
"Άρθρο 3
1. Τα δικαιώματα που πρόκειται να διασφαλίζει η εταιρεία ανατίθενται σ' αυτή μέσα στο πλαίσιο μιας ειδικής συμβάσεως (σύμβαση παραχωρήσεως) που ορίζει επίσης την έκταση των δικαιωμάτων αυτών.
Η σύμβαση παραχωρήσεως πρέπει να προβλέπει:
α)...δ)
ε) ότι ο δικαιούχος δεν δικαιούται να παρέχει σε αντισυμβαλλομένους της GEMA ή σε άλλες εταιρείες εκμεταλλεύσεως, άμεσα ή έμμεσα, δικαίωμα συμμετοχής στις εισπράξεις του, ώστε αυτοί να προβαίνουν σε αδικαιολόγητη προνομιακή μεταχείριση σε ορισμένα έργα του δικαιούχου, όταν χρησιμοποιούν το ρεπερτόριο της GEMA.
2...."
2. Αιτιολόγηση της τροποποιήσεως
Οι κυριότεροι λόγοι της τροποποιήσεως του καταστατικού της που πρόβαλε η GEMA εκτίθενται κατωτέρω:
α) Αρχική κατάσταση
(21) Κάθε εταιρεία εκμεταλλεύσεως που διανέμει τα εισπραττόμενα δικαιώματα με βάση τα έσοδα εκ των πωλήσεων, τη συχνότητα των παραστάσεων και το χρόνο εκτελέσεως, αντιμετωπίζει το πρόβλημα να βρεί επαρκείς τρόπους για να εμποδίσει τα μέλη της να κάνουν δόλιους χειρισμούς σε σχέση με τα έσοδα εκ των πωλήσεων, τη συχνότητα των παραστάσεων και το χρόνο εκτελέσεως, και αυτό εις βάρος των άλλων μελών. Πάντοτε υπάρχουν δημιουργοί και εκδότες που προσπαθούν να αυξήσουν τη συμμετοχή τους στα δικαιώματα με το να επηρεάζουν τους χρησιμοποιούντες τα έργα και επομένως να μη λαμβάνουν υπόψη την προτίμηση του κοινού, που όμως πρέπει να αποτελεί το μόνο αποφασιστικό κριτήριο για τη χρησιμοποίηση του δεδομένου έργου.
(22) Είναι πολύ δύσκολο να ασκήσει κανείς τέτοιου είδους άμεση επιρροή στην περίπτωση της μηχανικής αναπαραγωγής, διότι οι προτιμήσεις του κοινού διαφαίνονται στις πωλήσεις, επί τη βάσει των οποίων ο δικαιούχος λαμβάνει τα δικαιώματα που του αναλογούν. Αντιθέτως, είναι πολύ εύκολο να χειριστεί κανείς με δόλο τη συχνότητα των παραστάσεων και το χρόνο εκπομπής, ιδίως στις εκπομπές του ραδιοφώνου και της τηλεοράσεως, αλλά επίσης και στην περίπτωση της άμεσης προσωπικής παραστάσεως. Σ' αυτές τις περιπτώσεις οι προτιμήσεις του κοινού δεν μπορούν να επηρεάσουν άμεσα τη συχνότητα και τη διάρκεια της εκμεταλλεύσεως του έργου. Σταθμός ραδιοφώνου ή τηλεοράσεως μπορεί να μεταδίδει ορισμένα μουσικά έργα συχνότερα και για περιοσσότερο χρονικό διάστημα από ό,τι συνηθίζεται, και το κοινό δεν πρόκειται και δεν είναι σε θέση να κάνει τίποτε γι' αυτό. Επί πλέον, όταν η συχνότητα των παραστάσεων και του χρόνου εκτελέσεως επηρεάζονται με τέτοιο τρόπο, ο δικαιούχος λαμβάνει μεγαλύτερο μέρος από το διανεμόμενο ποσό, και αυτό συμβαίνει εις βάρος των υπολοίπων μελών της GEMA και των άλλων εταιρειών, παρ' ό,τι θα συνέβαινε αν δεν είχε μεσολαβήσει ο δόλιος χειρισμός.
Αν αυτός ο χειρισμός απορρέει από σχέση με χρησιμοποιούντα το έργο, για παράδειγμα κάποια επιχείρηση ραδιοφώνου και τηλεοράσεως, η επιχείρηση αυτή μπορεί τελικά να καθορίσει η ίδια τι ποσό θα πληρώσει στην GEMA. Όσο συχνότερα παρουσιάζει τα προνομιούχα έργα τόσο μεγαλύτερα είναι τα δικαιώματα που καταβάλλει η GEMA για το παρουσιαζόμενο έργο στο μέλος της, και τόσο μεγαλύτερο είναι το τμήμα των καταβληθέντων στην GEMA κατ' αποκοπή ποσών που επανεισπράττει η επιχείρηση. Αυτό ισοδυναμεί με το να "έχει το ελεύθερο" η επιχείρηση, που σύμφωνα με το νόμο της πνευματικής ιδιοκτησίας οφείλει την καταβολή των δικαιωμάτων, να καθορίζει το τμήμα των εισπράξεών της που καταβάλλονται στην GEMA. Η πρακτική αυτή, βεβαίως, αποβαίνει εις βάρος των άλλων μελών της GEMA και εκείνων των εταιρειών εκμεταλλεύσεως που δεν διατηρούν τέτοιες σχέσεις με χρησιμοποιούντες τα έργα και των οποίων συνεπώς τα έργα δεν ευνοούνται με αυτόν τον τρόπο.
(23) Ταυτοχρόνως, οι εταιρείες εκμεταλλεύσεως έχουν να αντιμετωπίσουν ένα πρόσθετο πρόβλημα: τη θέση σε εμπορία των έργων με εμπορικό ενδιαφέρον.
Από τα πολυάριθμα έργα που προσφέρονται από τις εταιρείες εκμεταλλεύσεως, οι οικονομικά ισχυροί χρησιμοποιούντες θα επιλέξουν ορισμένα, τα οποία, κατά την άποψή τους, έχουν εμπορικές προοπτικές. Θα εξαρτήσουν όμως τη χρήση αυτών των έργων, δηλαδή την κατασκευή αντιτύπων (π.χ. δίσκων) ή τη ραδιοφωνική ή τηλεοπτική μετάδοση, από την καταβολή από το δικαιούχο του δικαιώματος της πνευματικής ιδιοκτησίας.
Στην πράξη, η προθυμία των μελών της GEMA να συνάψουν τέτοιου είδους συμφωνία εξαρτάται πάντοτε από την οικονομική υπεροχή του χρησιμοποιούντος το έργο ή από τις προσβάσεις που έχει σε κάποια μορφή εκμεταλλεύσεως, που είναι ιδιαιτέρως σημαντική στα μέλη της GEMA (π.χ. ειδικά συστήματα κατασκευής ή εγκαταστάσεως ραδιοφωνικών εκπομπών).
β) Αντικείμενο της τροποποιήσεως
(24) Η τροποποίηση σκοπεύει να τερματίσει την προνομιακή εκμετάλλευση από τους χρησιμοποιούντες ορισμένα έργα, εκεί όπου αυτή η προνομιακή μεταχείριση εξαρτάται αποκλειστικά από την άμεση ή έμμεση συμμετοχή των χρησιμοποιούντων στα δικαιώματα που καταβάλλονται στο μέλος της GEMA ή στο δικαιούχο.
(25) Αφετέρου, η νέα διάταξη του καταστατικού αποσκοπεί στην επιβολή ορίων στη διάθεση στο εμπόριο έργων που παρουσιάζουν εμπορικό ενδιαφέρον- το να αναγκάζει κάποιος το δικαιούχο του δικαιώματος της πνευματικής ιδιοκτησίας να καταβάλει δικαιώματα στον χρησιμοποιούντα το έργο, και όχι αντίστροφα, αποτελεί διαστροφή του δικαιώματος της πνευματικής ιδιοκτησίας.
(26) Η συμμετοχή σε τμήμα των δικαιωμάτων, η οποία απαγορεύεται από τη νέα διάταξη, είναι αυτή που επιτρέπει στους χρησιμοποιούντες τα έργα να προβαίνουν σε δόλιους χειρισμούς και τους ενθαρρύνει μάλιστα στους εν λόγω χειρισμούς. Με την προνομιακή μεταχείριση και με το να συνδέει την εκμετάλλευση με τη συμμετοχή σε τμήμα των δικαιωμάτων, ο χρησιμοποιών το έργο αποφεύγει τις ενιαίες τιμές που έχει επιβάλει η GEMA και τελικά πληρώνει πολύ λιγότερα δικαιώματα πνευματικής ιδιοκτησίας από ό,τι θα επλήρωνε αν δεν υπήρχε αυτή η σχέση.
(27) Επί πλέον, όταν τα έργα χρησιμοποιούνται από επιχειρήσεις ραδιοφώνου και τηλεοράσεως, των οποίων ο χρόνος εκπομπής είναι εκ των πραγμάτων περιορισμένος, η προνομιακή επιλογή ορισμένων έργων περιορίζει την πρόσβαση των μελών της GEMA και των άλλων εταιρειών σ' αυτή τη δυνατότητα εκμεταλλεύσεως, διότι μέρος του χρόνου εκπομπής διατίθεται ήδη στα προτιμώμενα έργα. Η τροποποίηση του καταστατικού έχει σκοπό να εμποδίσει ακριβώς τις συμφωνίες που αποβλέπουν στο να βασίζεται η επιλογή στις προσπάθειες μειώσεως των πληρωμών δικαιωμάτων προς την GEMA και όχι σε αντικειμενικά κριτήρια επιλογής (όπως η ποιότητα του έργου, οι προτιμήσεις του κοινού κλπ.).
(28) Επομένως, η προνομιακή μεταχείριση θεωρείται "αδικαιολόγητη" μόνον αν ο χρησιμοποιών το έργο, αμέσως ή εμμέσως, δηλαδή μέσω κάποιου ενδιαμέσου (π.χ. θυγατρικής εταιρείας), λαμβάνει τμήμα των δικαιωμάτων του μέλους της GEMA για το έργο που χρησιμοποιήθηκε και αν το μερίδιο αυτό του χρησιμοποιούντος παραχωρείται για κάποια ενέργειά του για την οποία υποχρεούται άμεσα στην πληρωμή δικαιωμάτων της GEMA. Η σχέση ανάμεσα, αφενός μεν, στη χρήση που καθιστά υποχρεωτική την πληρωμή δικαιωμάτων για κάποιο έργο, αφετέρου δε στη συμμετοχή στα έσοδα από τα δικαιώματα, αποτελεί το ουσιώδες χαρακτηριστικό της "αδικαιολόγητης προνομιακής μεταχειρίσεως". Επιπροσθέτως, απαιτείται αιτιώδης συνάφεια ανάμεσα στην προνομιακή μεταχείριση και στη συμμετοχή του αντισυμβαλλομένου στις εισπράξεις του μέλους της GEMA. Ούτε η συμμετοχή του χρησιμοποιούντος το δικαίωμα στα έσοδα του δικαιούχου - είτε γίνεται σύμφωνα με το εταιρικό δίκαιο είτε όχι - ούτε η προνομιακή μεταχείριση στο πλαίσιο εκμεταλλεύσεως του έργου αποτελούν αφ' εαυτών αντικείμενο της τροποποιήσεως του καταστατικού.
Η τροποποίηση πρέπει να εφαρμόζεται σε όλα τα μέρη με τον αυτό τρόπο και χωρίς διακρίσεις. Δεν κατευθύνεται κατά συγκεκριμένων χρησιμοποιούντων τα έργα (π.χ. ραδιοφωνικές εταιρείες) ή κατά συγκεκριμένης επιχειρήσεως.
IV. Αντιρρήσεις από τρίτα μέρη
(29) Σύμφωνα με το άρθρο 19 παράγραφος 3 του κανονισμού αριθ. 17, μετά τη δημοσίευση της ανακοινώσεως για το καταστατικό της GEMA, δύο επιχειρήσεις υπέβαλαν τις παρατηρήσεις τους.
Τα κυριότερα επιχειρήματα που προβλήθηκαν από κοινού από τις επιχειρήσεις έχουν ως εξής:
(30) Η διάταξη του καταστατικού εμποδίζει τους δικαιούχους να εκμεταλλεύονται ελεύθερα τα μουσικά τους έργα. Οι δικαιούχοι ενδιαφέρονται να προωθηθούν τα έργα τους από εκδοτικούς οίκους μουσικών έργων που συνδέονται με επιχειρήσεις ραδιοφώνου και τηλεοράσεως. Οι κοινές συμβάσεις εκδόσεως εκφράζουν ελεύθερα απόφαση, η οποία κρίθηκε από τους δικαιούχους προτιμότερη από άλλες δυνατότητες εκμεταλλεύσεως.
(31) Η νέα διάταξη παρεμποδίζει την οικονομική δραστηριότητα του χρησιμοποιούντος το δικαίωμα, διότι περιορίζει τη διαφήμιση που εξασφαλίζεται από τις εμπορικές εταιρείες εκπομπής και αποτελεί γι' αυτές, ως ιδιωτικές επιχειρήσεις, σημαντική πηγή εισοδήματος. Σήμερα, η διαφήμιση της μουσικής γίνεται κυρίως στις ραδιοφωνικές και τηλεοπτικές εκπομπές. Οι εκπομπές αυτές εξυπηρετούν εξάλλου έναν ακόμη σκοπό, το ότι μπορεί να αποβούν αποφασιστικές, ιδίως για τους νέους καλλιτέχνες.
(32) Οι εκπομπές αυτού του είδους από τη μία μεν πλευρά συνιστούν χρήση υποκείμενη σε καταβολή δικαιώματος, από την άλλη δεν επιτελούν σκοπούς διαφημιστικούς για τους οποίους αυτός που μεταδίδει το πρόγραμμα δικαιούται αμοιβής. Στις κοινές συμβάσεις εκδόσεως η αμοιβή αυτή έχει τη μορφή της συμμετοχής στην επιτυχία του έργου. Η επιτυχία φαίνεται επίσης στο πως η GEMA διανέμει τις εισπράξεις στους δικαιούχους.
(33) Αν και οι τιμές που χρεώνει η GEMA για όλους που χρησιμοποιούν τα μουσικά έργα είναι ενιαίες, η GEMA δεν πρέπει να εμποδίζει τα μέλη της, που ανταγωνίζονται με άλλα μέλη (κυρίως εκδότες), να προωθούν την εκμετάλλευση των έργων τους με τη χορήγηση εκπτώσεων στους χρησιμοποιούντες, συμμετοχής στα έξοδα κλπ.
ΝΟΜΙΚΗ ΕΚΤΙΜΗΣΗ
(34) Σύμφωνα με το άρθρο 2 του κανονισμού αριθ. 17, μετά από αίτηση των επιχειρήσεων ή των ενώσεων των ενδιαφερομένων επιχειρήσεων, η Επιτροπή δύναται να πιστοποιήσει ότι, με βάση τα στοιχεία των οποίων έλαβε γνώση, δεν υπάρχει λόγος να επέμβει ως προς τη συμφωνία, απόφαση ή πρακτική δυνάμει των διατάξεων του άρθρου 85 παράγραφος 1 ή του άρθρου 86 της συνθήκης.
Α. Εφαρμογή του άρθρου 86
(35) Κατά το άρθρο 86 της συνθήκης της ΕΟΚ είναι ασυμβίβαστη με την Κοινή Αγορά και απαγορεύεται, κατά το μέτρο που δύναται να επηρεάσει το εμπόριο μεταξύ Κρατών μελών, η καταχρηστική εκμετάλλευση, από μία ή περισσότερες επιχειρήσεις, της δεσποζούσης θέσεώς τους εντός της Κοινής Αγοράς ή σημαντικού τμήματός της.
Σύμφωνα με το άρθρο 86 περίπτωση α της συνθήκης, θα έπρεπε να θεωρηθεί σαν καταχρηστική εκμετάλλευση το γεγονός ότι η GEMA, που είναι επιχείρηση με δεσπόζουσα θέση, επιβάλλει, άμεσα ή έμμεσα, στα μέλη της ή σε τρίτους, άνισους όρους συναλλαγής.
1. Νομολογία του Δικαστηρίου επί των καταστατικών των εταιρειών εκμεταλλεύσεως
(36) Στην απόφασή του της 27ης Μαρτίου 1974, υπόθεση 127/73 (BRT II, Συλλογή 1974, σ. 316), που αφορούσε την εκτίμηση του "μη δίκαιου" χαρακτήρα του καταστατικού εταιρείας εκμεταλλεύσεως, το Δικαστήριο των Ευρωπαϊκών Κοινοτήτων απεφάνθη ότι είναι αναγκαίο να ερευνηθεί αν η εταιρεία εκμεταλλεύσεως λαμβάνει υπόψη στο καταστατικό της όλα τα σχετικά συμφέροντα με τέτοιο τρόπο που να διασφαλίζεται η ισορροπία ανάμεσα στη μέγιστη ελευθερία των στιχουργών, των συνθετών και των εκδοτών μουσικής να διαθέτουν τα έργα τους (καλούμενη στο εξής "ελευθερία διαθέσεως") και στην αποτελεσματική διαχείριση των δικαιωμάτων τους από την εταιρεία εκμεταλλεύσεως (καλούμενη στο εξής "συμφέρον λειτουργίας").
Σ' αυτή την υπόθεση το Δικαστήριο δήλωσε επίσης ότι, προκειμένου να εκτιμήσει αν, στη συγκεκριμένη περίπτωση, το καταστατικό αποτελεί κατάχρηση κατά την έννοια του άρθρου 86, πρέπει να λάβει υπόψη του το γεγονός ότι η εταιρεία εκμεταλλεύσεως αποτελεί ένωση με αντικείμενο την προστασία των δικαιωμάτων και των συμφερόντων των μελών της, κυρίως έναντι των ισχυρών χρησιμοποιούντων τα έργα και των διανομέων μουσικών έργων, όπως οι οργανισμοί ραδιοφωνικών εκπομπών και οι κατασκευαστές δίσκων γραμμοφώνου.
Για τους λόγους αυτούς το Δικαστήριο αναγνωρίζει στην απόφασή του BRT II ότι η εταιρεία εκμεταλλεύσεως πρέπει να κατέχει θέση ισχύος και να λειτουργεί στην κλίμακα που απαιτείται για να προστατεύσει αποτελεσματικά τα δικαιώματα και τα συμφέροντα του δικαιούχου της πνευματικής ιδιοκτησίας. Από την υπόθεση BRT II συνάγεται επίσης ότι, στην εξέταση των καταστατικών των εταιρειών εκμεταλλεύσεως υπό το πρίσμα των κανόνων ανταγωνισμού της συνθήκης, αποτελεί αποφασιστικό παράγοντα ο καθορισμός του αν τα καταστατικά υπερβαίνουν τα απολύτως αναγκαία όρια για αποτελεσματική προστασία (αναγκαίος χαρακτήρας) και του αν περιορίζουν υπέρ το δέον την ελευθερία του έχοντος το δικαίωμα της πνευματικής ιδιοκτησίας να διαθέτει τα έργα του (επιείκεια).
2. Ισορροπία μεταξύ του "συμφέροντος λειτουργίας" της GEMA και της "ελευθερίας διαθέσεως" των δημιουργών μουσικών έργων
α) Συμφέρον λειτουργίας
(37) Εξαιτίας της συγκρούσεως των συμφερόντων μεταξύ των δικαιούχων του δικαιώματος πνευματικής ιδιοκτησίας (δικαιούχων) και των χρησιμοποιούντων τα έργα, οι δικαιούχοι, οι οποίοι γενικά είναι σε ασθενέστερη θέση, βρίσκονται στην ανάγκη να συγκεντρωθούν στο πλαίσιο εταιρειών εκμεταλλεύσεως. Αυτό υπέδειξε ο γενικός εισαγγελέας Henri Mayras στις προτάσεις του της 12ης Φεβρουαρίου 1974 στην υπόθεση BRT II (Συλλογή 1974, σ. 324): "ορισμένοι από τους εκμεταλλευόμενους μουσικά έργα (κατασκευαστές δίσκων γραμμοφώνου, δημόσιες αρχές και ιδιωτικές εταιρείες που ασχολούνται με ραδιοφωνικές και τηλεοπτικές εκπομπές) κατέχουν τόσο σημαντική θέση στην αγορά, που είναι σε θέση να ελέγχουν πλήρως τους συγγραφείς και τους συνθέτες με το να απαιτούν την παραχώρηση των δικαιωμάτων μερικών έργων τους, και ιδίως αυτών που έχουν μεγάλη επιτυχία και των οποίων η εκμετάλλευση είναι ιδιαίτερα επικερδής". Συνεχίζοντας, αναφέρθηκε στον "κίνδυνο εξ αυτής της καταστάσεως", κατά του οποίου η εταιρεία εκμεταλλεύσεως εξασφαλίζει την "αναγκαία προστασία".
Στην απόφαση της 22ας Ιουνίου 1971, τη σχετική με την GEMA (ΕΕ αριθ. L 134 της 20ής Ιουνίου 1971), η Επιτροπή αναγνώρισε την ανάγκη για κοινή προστασία των δικαιωμάτων πνευματικής ιδιοκτησίας από τις εταιρείες εκμεταλλεύσεως, προκειμένου να αντισταθμιστεί η δύναμη που διαθέτουν οι χρησιμοποιούντες τα έργα στην αγορά. Η ιδιότητα του μέλους της εταιρείας εκμεταλλεύσεως είναι πριν απ' όλα αναγκαία όσον αφορά τη δυνατότητα προσεγγίσεως του κοινού και τα δικαιώματα εκπομπής, όπου οι κάτοχοι του δικαιώματος της πνευματικής ιδιοκτησίας βρίσκονται αντιμέτωποι με πανίσχυρους παράγοντες που εκμεταλλεύονται τη μουσική και όπου το άλλο σκέλος της αγοράς, δηλαδή οι ακροατές, μπορούν να ασκήσουν πολύ περιορισμένη επιρροή σ' αυτούς τους παράγοντες. Επομένως, μόνο μέσω των εταιρειών εκμεταλλεύσεως μπορούν οι δικαιούχοι της πνευματικής ιδιοκτησίας να λάβουν τη δίκαιη ανταμοιβή τους για την πνευματική τους εργασία.
(38) Η βάση για κάθε αποτελεσματική ενέργεια εκ μέρους της GEMA είναι η συλλογική διαχείριση των δικαιωμάτων πνευματικής ιδιοκτησίας με το σκοπό της κοινής εκμεταλλεύσεως έναντι των χρησιμοποιούντων τα έργα. Είναι απαραίτητο για την GEMA να έχει την κοινή και ενιαία διαχείριση των δικαιωμάτων που της παραχωρούνται. Αυτή η κοινή, ενιαία προσέγγιση στη διαχείριση των δικαιωμάτων έχει ιδιαίτερη σημασία σε σχέση με τις τιμές που χρεώνονται για την εκμετάλλευση και που καθορίζονται από την GEMA, αλλά ελέγχονται από το κράτος. Η GEMA πρέπει να μεριμνήσει ώστε οι τιμές αυτές να εφαρμόζονται ενιαία και να τηρούνται τόσο από τους δικαιούχους όσο και από τους χρησιμοποιούντες τα έργα. Αυτή η κοινή εφαρμογή των όρων εκμεταλλεύσεως είναι ιδιαιτέρως σημαντική για την GEMA δεδομένου ότι στα μέλη της συμπεριλαμβάνονται, στο πρόσωπο εκδοτών μουσικών έργων, χρησιμοποιούντες μουσικά έργα, των οποίων τα συμφέροντα συχνά συμπίπτουν με αυτά των κατασκευαστών και των εταιρειών εκπομπής, αλλά όχι με των δημιουργών μουσικών έργων. Οι εκδότες μουσικών έργων, εξαιτίας της διπλής ιδιότητάς τους ως "δικαιούχων" και "πρώτων χρησιμοποιούντων", έχουν την τάση να υπονομεύουν την κοινή προσέγγιση της GEMA προς τους τρίτους.
(39) Έχει επομένως μεγάλη σημασία να μην επηρεάζεται η GEMA στις δραστηριότητές της από τα πρόσωπα που αντιπροσωπεύουν τα συμφέροντα των χρησιμοποιούντων τα έργα ή όσων εξαρτώνται οικονομικά από αυτούς. Η αρχή αυτή της "ελλείψεως αντιπάλου" είναι ιδιαίτερα σημαντική για τον καθορισμό των τιμών που χρεώνονται για την εκμετάλλευση.
Στην απόφασή της της 2ας Ιουνίου 1971 (GEMA, ΕΕ αριθ. L 134 της 20ής Ιουνίου 1971) η Επιτροπή τόνισε τη σύγκρουση συμφερόντων ανάμεσα στους χρησιμοποιούντες τα μουσικά έργα και τους δημιουργούς τους. Επισήμανε μάλιστα ότι οι εκ του καταστατικού κυρώσεις που επιβάλλει η εταιρεία για να εμποδίσει τους δεσμευτικούς διακανονισμούς (ανάμεσα στα μέλη της GEMA και τους χρησιμοποιούντες μουσικά έργα) αποτελούν κατάλληλα μέσα για την εξάλειψη των κινδύνων της κάθετης ενοποιήσεως, όπως, για παράδειγμα, στην περίπτωση που κάποιος κατασκευαστής δίσκων εξαρτά την εκμετάλλευση ορισμένων έργων από την έκδοσή τους από τον εκδοτικό οίκο που ελέγχει ο ίδιος.
β) Ελευθερία διαθέσεως
(40) Υπό τις συνθήκες αυτές το συμφέρον των δικαιούχων να δύνανται να ρυθμίζουν ανεξάρτητα τις νομικές τους σχέσεις με τους χρησιμοποιούντες, στον τομέα της αμοιβής για την εκμετάλλευση των έργων, περιέρχεται σε υποδεέστερη μοίρα.
(41) Οι δικαιούχοι έχουν παραχωρήσει μεγάλο τμήμα των δικαιωμάτων της πνευματικής ιδιοκτησίας και των δικαιωμάτων αμοιβής που διαθέτουν στην GEMA, η οποία τα ασκεί με τρόπο συλλογικό και ενιαίο. Αυτή η παραίτηση από την ατομική συμβατική σχέση με τους χρησιμοποιούντες τα έργα πρέπει να αποκαταστήσει την ισορροπία δυνάμεων ανάμεσα στους μεν και στους δε. Με τον τρόπο αυτό θα πληρωθεί η αντικειμενική ανάγκη να εμποδιστούν, στο βαθμό του δυνατού, οι ατομικές συμφωνίες ανάμεσα στους δικαιούχους και τους χρησιμοποιούντες τα μουσικά έργα, που θα μπορούσαν να επηρεάσουν τις τιμές που χρεώνει η GEMA.
(42) Ως εκ τούτου, οποιαδήποτε συμβατική συμμετοχή εκ μέρους του χρησιμοποιούντος τα έργα στο εισόδημα από τα δικαιώματα ενός μέλους μπορεί να δημιουργήσει προβλήματα για την GEMA, αν συνδυαστεί με την αμοιβή που οφείλεται για το μουσικό έργο που εκτελείται από αυτόν τον χρησιμοποιούντα το έργο. Η συμμετοχή αυτού του είδους υποσκάπτει και "μειώνει", προς όφελος του χρησιμοποιούντος τα έργα, τις τιμές που καθορίζει η GEMA. Ο χρησιμοποιών τα έργα καταβάλλει στην GEMA το σύνολο του οφειλομένου ποσού, αλλά, μέσω της συμμετοχής του στο εισόδημα του δημιουργού μουσικών έργων, σημαντικό τμήμα του ποσού του επιστρέφεται αυτόματα. Αυτό, βεβαίως, μειώνει τις τιμές που χρεώνει η GEMA και εξασθενίζει τη θέση της έναντι των τρίτων. Επί πλέον, αυτή η συμμετοχή παρέχει κίνητρα για κάθε είδους χειρισμούς, όπως αυτοί που αναφέρθηκαν στο σημείο 22 ανωτέρω.
(43) Πάντως, δεν είναι ανακαία η απάντηση στο ερώτημα, αν η GEMA μπορεί να εμποδίζει κάθε παραχώρηση προς τους χρησιμοποιούντες τα έργα που να τους επιτρέπει τη συμμετοχή τους στο εισόδημα των δικαιούχων, χωρίς να παραβαίνει τους κανόνες ανταγωνισμού της συνθήκης. Η νέα διάταξη εμποδίζει τη συμμετοχή μόνο όπου ο σκοπός είναι η αδικαιολόγητη προνομιακή μεταχείριση του έργου. Αν λείπει αυτός ο σκοπός, η διάταξη δεν εφαρμόζεται. Παρά λοιπόν το παραδεδεγμένο συμφέρον της GEMA για τον ενιαίο καθορισμό των τιμών, η νέα διάταξη θα αποτελούσε καταχρηστική εκμετάλλευση κατά την έννοια του άρθρου 86, αν στην παρούσα μορφή της ήταν "μη απαραίτητη" ή "υπερβολική", δηλαδή μη δίκαιη.
3. Το απαραίτητο και το δίκαιο
(44) Η προσεκτική μελέτη της πρακτικής που προσπαθεί να αποτρέψει η GEMA είναι κρίσιμη για το ερώτημα, αν η νέα διάταξη υπερβαίνει τα όρια του τι είναι απαραίτητο και τι είναι υπερβολικό για την επαρκή διασφάλιση του δικαιώματος πνευματικής ιδιοκτησίας. Πρέπει, επομένως, να διευκρινιστεί η έννοια της "αδικαιολόγητης προνομιακής μεταχειρίσεως" στην οποία αναφέρεται η νέα διάταξη.
(45) Η GEMA θα υπερέβαινε το αναγκαίο αν ήθελε να επιβάλει στους χρησιμοποιούντες να μη μεταχειρίζονται προνομιακά έργα ορισμένων μελών της ή να μεταχειρίζονται τα πάντα με τον ίδιο τρόπο. Αυτό θα ήταν σε απόλυτη αντίθεση με την ανάγκη των χρησιμοποιούντων τα έργα να επιλέγουν μόνον ορισμένα μουσικά έργα από την πληθώρα που τους προσφέρεται. Επίσης η GEMA δεν έχει το δικαίωμα να εμποδίζει τους δικαιούχους από το να αμείβουν τους χρησιμοποιούντες για τη διαφήμιση που χρειάζεται για την πώληση ορισμένων έργων (διαφήμιση εξ επαχθούς αιτίας).
Σύμφωνα με την ερμηνεία της GEMA για την "αδικαιολόγητη προνομιακή μεταχείριση", τέτοιου είδους μεταχείριση υπάρχει μόνον όπου ο χρησιμοποιών επηρεάζει τη συχνότητα των παραστάσεων ή τη διάρκεια του χρόνου εκτελέσεως, προκειμένου να μειώσει το ποσό των δικαιωμάτων που πρέπει να καταβάλει στην GEMA (δόλιος χειρισμός) ή εκεί όπου εξαρτά την εκμετάλλευση του έργου από τη συμμετοχή του στα δικαιώματα του δικαιούχου από το έργο (θέση σε εμπορία έργων με εμπορικό ενδιαφέρον).
α) Δόλιος χειρισμός
(46) Με την προσχώρηση του δικαιούχου του δικαιώματος της πνευματικής ιδιοκτησίας στην GEMA και τη μεταβίβαση για λόγους διαχειρίσεως των δικαιωμάτων που προκύπτουν, ο δικαιούχος, κατά νόμον, δεν έχει πλέον τη δυνατότητα να επιτρέψει τη χρήση του έργου του σε τιμή υψηλότερη ή χαμηλότερη από ό,τι έχει συμφωνήσει η GEMA με τους χρησιμοποιούντες. Επομένως, είναι κατά νόμον αδύνατο να επηρεάζει άμεσα ο κάθε δικαιούχος το ύψος της αμοιβής που θα καταβληθεί για τη χρήση του έργου του. Σύμφωνα με τον Wahrnehmungsgesetz η GEMA, ως εταιρεία εκμεταλλεύσεως, υποχρεούται ακόμη να εξασφαλίσει ότι ισοδύναμες περιπτώσεις έχουν την ίδια μεταχείριση, ότι όλοι οι χρήστες καταβάλλουν τα αυτά δικαιώματα για την εκτέλεση αντίστοιχων έργων μουσικής και ότι όλοι οι δικαιούχοι συμμετέχουν στα έσοδα από τα δικαιώματα σε αναλογία με την εκμετάλλευση των έργων τους.
(47) Η επίμαχη διάταξη εμποδίζει του δόλιο χειρισμό το χρόνου εκπομπής και της συχνότητας της εκτελέσεως. Κυρίως παρακωλύει, σύμφωνα με τους όρους που περιγράφονται στο σημείο 28, την παραχώρηση μέρους των δικαιωμάτων που διανέμει η GEMA στους δικαιούχους. Καθιστά αδύνατο το να καταλήξει ο χρησιμοποιών να πληρώνει λιγότερα για την εκμετάλλευση του ρεπερτορίου της GEMA από ό,τι συμφωνήθηκε με την GEMA. Η πρόσθετη διάταξη, επομένως, εμποδίζει την παράκαμψη των διατάξεων της συμβάσεως που συνήφθη προς το συμφέρον όλων των μελών της GEMA. Κάθε παράκαμψη αυτού του είδους είναι ιδιαίτερα επαχθής για τους δικαιούχους που δεν έχουν συμφωνήσει με τους χρησιμοποιούντες την αδικαιολόγητη προνομιακή μεταχείριση των έργων τους. Δεδομένου ότι το εισόδημα από τα κατ' αποκοπή δικαιώματα, που καταβάλλεται από τους χρησιμοποιούντες, διανέμεται στους δικαιούχους με βάση το χρόνο εκπομπής και τη συχνότητα των εκτελέσεων σύμφωνα με το σχήμα διανομής, η αδικαιολόγητη προνομιακή μεταχείριση των έργων προκαλεί σημαντική απώλεια στα έσοδα των λοιπών δικαιούχων. Η νέα διάταξη που εμποδίζει τα ανωτέρω δεν υπερβαίνει επομένως τα απαραίτητα όρια για την προστασία των συμφερόντων όλων των δικαιούχων.
β) Θέση σε εμπορία έργων με εμπορικό ενδιαφέρον
(48) Κοινή αρχή του δικαίου πνευματικής ιδιοκτησίας όλων των Κρατών μελών είναι ότι ο χρησιμοποιών το έργο πρέπει να καταβάλλει δικαιώματα στον κάτοχο του δικαιώματος πνευματικής ιδιοκτησίας για την εκμετάλλευση του έργου του. Η καταβολή των δικαιωμάτων αντιπροσωπεύει το "μισθό" του συγγραφέα για την πνευματική δημιουργική εργασία του.
(49) Όμως, με τη θέση σε εμπορία έργων με εμπορικό ενδιαφέρον, ο χρησιμοποιών αναγκάζει τον κάτοχο του δικαιώματος πνευματικής ιδιοκτησίας να πληρώσει ο ίδιος για την εκμετάλλευση του έργου, η οποία κανονικά πρέπει να δημιουργεί σ' αυτόν δικαιώματα αμοιβής.
(50) Δεν χρειάζεται εξάλλου η απάντηση στο ερώτημα, αν επιτρέπεται μια τέτοια είδους διαστρέβλωση της λογικής του νόμου περί πνευματικής ιδιοκτησίας, στην περίπτωση ατομικής συμβάσεως ανάμεσα στον χρησιμοποιούντα και στον κάτοχο δικαιώματος πνευματικής ιδιοκτησίας που δεν παραχώρησε τα δικαιώματά του σε κάποια εταιρεία εκμεταλλεύσεως. Πάντως, δεν μπορεί να θεωρείται μη δίκαιο, μια εταιρεία εκμεταλλεύσεως να εμποδίζει αυτή τη διαστρέβλωση της λογικής του νόμου περί πνευματικής ιδιοκτησίας για όσα μέλη της δεν έχουν πλέον καμία δυνατότητα να επηρεάσουν το ύψος των δικαιωμάτων. Η πρόσθετη διάταξη, επομένως, απλώς διαφυλάσσει το πνεύμα του νόμου πνευματικής ιδιοκτησίας.
(51) Επί πλέον, δεν είναι δυνατό να προβληθεί η αντίρρηση ότι η νέα διάταξη εμποδίζει την (νομίμως) πληρωμένη διαφήμιση ενός έργου. Εφόσον η διαφήμιση συμφωνείται και πληρώνεται από το δικαιούχο, η διαφήμιση δια μέσου της εκμεταλλεύσεως δεν εμποδίζεται από τη νέα διάταξη. Η τελευταία καλύπτει μόνο τις περιπτώσεις εκείνες όπου ο χρησιμοποιών εκμεταλλεύεται το έργο και υποχρεώνει το δικαιούχο να του παραχωρήσει μερίδιο των δικαιωμάτων, επειδή το εκμεταλλεύεται, ενόσω δεν είναι γενικότερα φανερή η φύση της εκμεταλλεύσεως σαν διαφήμιση.
γ) Απαγόρευση καταχρηστικής εκμεταλλεύσεως
(52) Η νέα διάταξη δεν αντιτίθεται στην απαγόρευση της καταχρηστικής εκμεταλλεύσεως.
Με τη νέα διάταξη η GEMA αυτοπεριορίζει το δικαίωμά της να εμποδίζει τους δικαιούχους από του να παρέχουν μέρος των εσόδων τους από τα δικαιώματα, μόνο στην περίπτωση όπου ο σκοπός είναι η προνομιακή μεταχείριση ορισμένων έργων των εν λόγω δικαιούχων. Σ' αυτές τις περιπτώσεις η συμμετοχή στα έσοδα και η προνομιακή μεταχείριση πρέπει να συνδέονται με αιτιώδη συνάφεια.
Μόνο το γεγονός της συμμετοχής σύμφωνα με το εταιρικό δίκαιο ή η ύπαρξη κοινών εκδοτικών συμβάσεων μεταξύ των δικαιούχων και των μελών των συλλογικών συμβάσεων δεν αρκεί για να προκαλέσει την εφαρμογή της νέας διατάξεως. Η GEMA επιθυμεί να εμποδίσει μόνον εκείνες τις συμβάσεις, δια των οποίων οι χρησιμοποιούντες επιδιώκουν, χρησιμοποιώντας συχνά ορισμένα έργα χωρίς να λαμβάνουν υπόψη τους τις προτιμήσεις του κοινού και τα ποιοτικά κριτήρια, να συμμετάσχουν στην πρόσοδο που συλλέγει η GEMA, "ελεύθερα" και χωρίς περιορισμούς. Με τον τρόπο αυτό η GEMA προστατεύει τα μέλη της στο σύνολό τους.
(53) Η νέα διάταξη παρέχει ένα μη υπερβολικό, αλλά αποτελεσματικό μέσο για να εμποδιστεί η πρακτική που περιγράφηκε. Επομένως δεν υπάρχει καταχρηστική εκμετάλλευση δεσποζούσης θέσεως κατά την έννοια του άρθρου 86.
Β. Εφαρμογή του άρθρου 85 παράγραφος 1
(54) Η παρούσα απόφαση δεν δίδει απάντηση στο ερώτημα, αν η διάταξη του καταστατικού εμπίπτει στην απαγόρευση του άρθρου 85 παράγραφος 1 της συνθήκης ΕΟΚ και αν είναι δυνατό να αποτελέσει αντικείμενο εξαιρέσεως σύμφωνα με το άρθρο 85 παράγραφος 3. Εξεταζόμενη ανεξάρτητα, η πρόσθετη διάταξη στο καταστατικό δεν έχει ούτε ως αντικείμενο ούτε ως αποτέλεσμα τον περιορισμό του ανταγωνισμού, πέρα από τα όρια που θέτουν η φύση και οι σκοποί μιας εταιρείας εκμεταλλεύσεως δικαιωμάτων πνευματικής ιδιοκτησίας. Με το να αποκλείει την έμμεση επιρροή των μεμονωμένων δικαιούχων στην εκμετάλλευση των έργων τους, η διάταξη του καταστατικού απλώς διασφαλίζει τη σωστή εφαρμογή του νόμου περί πνευματικής ιδιοκτησίας από την GEMA. Η παρούσα διαδικασία δεν ασχολείται με την εκτίμηση της τροποποιήσεως του καταστατικού μέσα στο γενικό πλαίσιο των υπολοίπων καταστατικών διατάξεων και εσωτερικών κανονισμών της GEMA.
Γ. Επίβλεψη της συμπεριφοράς της GEMA
(55) Κάθε δικαιούχος μπορεί να προσφύγει στο διαιτητικό όργανο ή στα τακτικά δικαστήρια, όσον αφορά την εφαρμογή ή την ερμηνεία της νέας διατάξεως. Το γερμανικό γραφείο σημάτων ελέγχει λεπτομερώς τις δραστηριότητες της GEMA, και το ομοσπονδιακό γραφείο συμπράξεων είναι υπεύθυνο για την επίβλεψη της καταχρηστικής εκμεταλλεύσεως. Επί πλέον, κάθε καταχρηστική εφαρμογή της νέας διατάξεως θα οδηγούσε στο να κινηθεί η διαδικασία ενώπιον της Επιτροπής, σύμφωνα με τους κανόνες περί ανταγωνισμού της συνθήκης. Υπό αυτούς τους όρους φαίνεται ότι παρέχονται επαρκείς εγγυήσεις ότι η νέα διάταξη, που με τον τρόπο που είναι συντεταγμένη και ερμηνεύεται από την GEMA δεν προσκρούει στις διατάξεις των άρθρων 85 και 86 της συνθήκης ΕΟΚ, θα εφαρμόζεται νομότυπα και χωρίς διακρίσεις,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επί τη βάσει των στοιχείων που διαθέτει, η Επιτροπή δεν έχει λόγο να παρέμβει δυνάμει του άρθρου 86 της συνθήκης περί ιδρύσεως της Ευρωπαϊκής Οικονομικής Κοινότητος, όσον αφορά το άρθρο 3 υπό ε του καταστατικού της Gesellschaft fuer musikalische Auffuehrungs- und mechanische Vervielfaeltigungsrechte, όπως αυτό θα ίσχυε τον Σεπτέμβριο του 1980.
Άρθρο 2
Η παρούσα απόφαση απευθύνεται στην Gesellschaft f ur musikalische Auff uhrungs- und mechanische Vervielfaeltigungsrechte (GEMA), D-1000 Berlin 30, Bayreuther Strasse 37-38.
Έγινε στις Βρυξέλλες, στις 4 Δεκεμβρίου 1981.

Labels: 7
18
4
0